**שיניים נושרות - שיניים צומחות**

**⏴ במבט חדש לכיתה ב**

**היקף יחידת הלימוד:** שיעור

**עמוד:** 19 - 23

# מטרות

* התלמידים יתארו שהשיניים הראשוניות (שיני חלב) נושרות כאשר הלסת גדלה.
* התלמידים יסבירו שהשיניים הקבועות מחליפות את השיניים הראשוניות ושהן חזקות ואמורות לשמש אותנו כל ימי חיינו.
* התלמידים יתארו שתהליך החלפת השיניים הוא חלק מתהליך הגדילה והוא מתבצע באופן הדרגתי ובקצב שונה אצל ילדים שונים.

**הערכות לשיעור**

* מומלץ לקרוא ב[קישור הבא](https://mabat.tau.ac.il/%d7%a1%d7%91%d7%99%d7%91%d7%95%d7%aa-%d7%9c%d7%9e%d7%99%d7%93%d7%94/%d7%9b%d7%99%d7%aa%d7%94-%d7%91/%d7%93%d7%91%d7%a8%d7%99-%d7%a8%d7%a7%d7%a2-%d7%9b%d7%99%d7%aa%d7%94-%d7%91/%d7%a8%d7%a7%d7%a2-%d7%9e%d7%93%d7%a2%d7%99-%d7%94%d7%a9%d7%99%d7%a0%d7%99%d7%99%d7%9d-%d7%a9%d7%9c%d7%a0%d7%95/) את הרקע התיאורטי המדעי לנושאים שבפרק הראשון.  
  שימו לב! הרקע התיאורטי מדעי שמופיע באתר במבט חדש נועד לסייע לביסוס ולהעמקת הידע המדעי והטכנולוגי של המורים בלבד.
* מומלץ לקרוא את **ההבהרות מתודיות** המתייחסות לנושאי הלימוד במדריך למורה, עמודים 71 - 72.
* להכין כרטיסי מילים **מראה הפנים, חיוך**

**מהלך השיעור (ראו בעמודים הבאים).**

# מהלך השיעור: שיניים נושרות - שיניים צומחות

| **מרכיבי מעגל הלמידה** | **פעילויות** |
| --- | --- |
| פתיחה | בשיעור זה התלמידים מתוודעים לשני מושגים הקשורים בהתפתחות מבנה השיניים: שיני חלב - **שיניים ראשוניות** הצומחות בפי התינוקות ומשמשות את הילדים עד גיל שש בערך. **שיניים קבועות** - שיניים הצומחות בפי הילדים בהתבגרם; הן חזקות מהשיניים הראשוניות ומשמשות אותם רוב ימי חייהם. תהליך החלפת השיניים הוא חלק מתהליך הגדילה והוא מתבצע באופן הדרגתי ובקצב שונה אצל ילדים שונים.  קוראים את קטע הפתיחה **שיניים מתחלפות** ואת הדיאלוג בן הדמויות שי ושני, עמוד 19, מתבוננים בתמונה ומקיימים דיון בעזרת השאלות שבתבנית **שיח** שבעמוד זה.  אפשר לערוך משחק תפקידים לפי השיח שבספר ואז לערוך דיון.   * מה קרה לילדים בכיתה? * ממה חושש שי? * אילו יכולתם לשוחח אתו, מה הייתם אומרים לו?.   רצוי לעודד את התלמידים לספר על תהליך הנשירה והבקיעה של השיניים שלהם ועל החוויות והרגשות שהתלוו לתהליך.  מטרת הפתיחה לברר מהו הידע המוקדם שלהם, הנרכש והאינטואיטיבי, בנוגע לתופעת נשירת השיניים. חשוב לבסס את המשך הלמידה על הידע המוקדם ועל המושגים  האינטואיטיביים של התלמידים. |
| התנסות | עונים על שאלות 1 - 3 במשימה **למי כבר נשרו השיניים?**, עמוד 20.  במשימה זו התלמידים מתוודעים לתופעה שבה שיני חלב נושרות ומתחלפות בשיניים  קבועות. המשימה מזמנת לתלמידים להבנות את הידע שלהם באמצעות ניסיון וידע אישי וכן על ידי איסוף מידע בבית בעזרת בני משפחתם.  התלמידים מתבקשים לשחזר בעזרת שאלות מנחות ובעזרת הוריהם את "ההיסטוריה" של התפתחות השיניים בפיהם, החל בבקיעת השן הראשונה ועד מצב השיניים שלהם כיום. אפשר לבקשם להביא תמונות של עצמם ושל בני משפחתם.  מוצע להרחיב את המשימה לממד קבוצתי: לבקש מהתלמידים לערוך סקר (דיגיטלי אם אפשר) שמטרתו לאסוף מידע על שאלות, כגון באיזה גיל בקעה השן הראשונה אצל רוב הילדים? באיזה גיל נשרה השן הראשונה אצל רוב הילדים? ואחרות.  מוצע לארגן את התשובות בטבלה על הלוח או להקרין את התוצאות (סקר דיגיטלי) ולהסיק מסקנות.  ניתוח תוצאות הסקר עתיד לשכלל את התובנות של התלמידים על האחידות ועל השוני בעולם החי (אנחנו דומים אבל גם שונים). |
| המשגה | מסכמים במליאת הכיתה.  קוראים את קטע המידע **שיניים ראשוניות וקבועות** שבעמוד 21 ועונים על שאלות בעמוד 22.  קטע המידע עוסק בשיני חלב המתחלפות לשיניים קבועות ובהשוואה בין השיניים  הקבועות לבין השיניים הראשוניות.  קוראים את קטע המידע על **שיני הפילים** בתבנית **היודעים אתם ש**, עמוד 23. |
| יישום | מסדרים את המילים במשפט.   1. הַשִּׁנַּיִם כְּשֶׁהַלֶּסֶת הָרִאשׁוֹנִיּוֹת נוֹשְׁרוֹת גְּדֵלָה. 2. הַקְּבוּעוֹת הַשִּׁנַּיִם אֶת הַשִּׁנַיִם הָרִאשׁוֹנִיּוֹת מַחֲלִיפוֹת.   בודקים בעזרת היגדי הסיכום בתבנית **מה למדנו?**, עמוד 23. |
| סיכוםורפלקציה | הַשְׁלִימוּ אֶת הַמִּשְׁפָּטִים הבאים:  שִׁנַּיִם רִאשׁוֹנִיּוֹת-  שִׁנַּיִם קְבוּעוֹת-  מה היה הכי מעניין בשיעור? |